**Nacrt**

**DOPUNA PLANA DAVANJA KONCESIJA ZA DETALJNA GEOLOŠKA ISTRAŽIVANJA I EKSPLOATACIJU MINERALNIH SIROVINA ZA 2018. GODINU**

U V O D

Vlada Crne Gore, na sjednici od 28. decembra 2017. godine, donijela je Plan davanja koncesija za detaljna geološka istraživanja i eksploataciju mineralnih sirovina za 2018. godinu, u skladu sa članom 7 stav 1 Zakona o koncesijama („Sl.list CG“, br.08/09).

S obzirom da je više pravnih lica iskazalo zainteresovanost za dodjelu koncesija za detaljna geološka istraživanja i eksploataciju mineralnih sirovina, koje nijesu uvrštene u donešeni Plan koncesija za 2018. godinu i s obzirom na potencijal mineralne sirovine arhitektonsko-građevinskog (ukrasnog) kamena u Opštini Danilovgrad, Ministarstvo ekonomije dostavlja Vladi na donošenje dopune istog.

Shodno članu 41 stav 1 Zakona o koncesijama, inicijativu za pokretanje postupka davanja koncesije koja nije sadržana u Planu iz člana 7 stav 1 ovog zakona, podnijela su sljedeća privredna društva:

1. DOO „Tofi“ – Rožaje za ležište tehničko-građevinskog kamena „Krš“ – Kaluđerski laz, opština Rožaje;

2. DOO „Alis“ – Rožaje za pojavu tehničko-građevinskog kamena „Pogled“, opština Rožaje;

3. DOO „Matador Co“ – Bijelo Polje za pojavu tehničko-građevinskog kamena “Bioča”, opština Bijelo

 Polje;

4. DOO “Elas” – Bijelo Polje za pojavu tehničko-građevinskog kamena “Zoganje”, opština Ulcinj.

U skladu sa članom 7 stav 1 Zakona o koncesijama, Ministarstvo ekonomije uvrštava u dopunu Plana koncesija za 2018. godinu sljedeće pojave mineralne sirovine:

1. Pojava arhitektonsko-građevinskog (ukrasnog) kamena “Kriva ploča” – Slatina, opština Danilovgrad;

2. Pojava arhitektonsko-građevinskog (ukrasnog) kamena “Vinići”, opština Danilovgrad.

Ležišta i pojave nemetaličnih mineralnih sirovina kojima pripadaju tehničko-građevinski i arhitektonsko-građevinski (ukrsani) kamen su, relativno, pravilno raspoređeni na teritoriji Crne Gore, što je povoljno sa gledišta lokalne potrošnje, kao i zapošljavanja. Crna Gora, a time i njen sjeverni region, raspolaže značajnim sirovinskim potencijalom za proizvodnju arhitektonsko-građevinskog (ukrasnog) i tehničko-građevinskog kamena. Skoro dvije trećine površine Crne Gore čine krečnjaci, dolomiti i magamatske stijene koje se mogu koristiti za ovu proizvodnju.

Geološka istraživanja u Crnoj Gori su intezivna zahvaljujući godišnjim programima koje utvrđuje Ministarstvo ekonomije, a realizuje ih JU Zavod za geološka istraživanja – Podgorica. Većina projekata je višegodišnja i finansiraju se iz Budžeta Crne Gore. Među mnogim projektima je i Projekat: Prikupljanje i analiza podataka, izrada informacione baze i ocjena potencijalnosti kao osnove za planiranje proizvodnje i snabdijevanje primarnim kamenim agregatima u Crnoj Gori, koji je Ministarstvo ekonomije 2015. godine uvrstilo u Program geoloških istraživanja od interesa za Crnu Goru, kao višegodišnji Projekat. U okviru aktivnosti u 2016. godini, po ovom Projektu, izdvojen je određen broj lokacija i širih područja sa aspekta potencijalnosti. Perspektivni prostori su izdvojeni u okviru povoljnih geoloških struktura i stijenskih kompleksa. Izvršena je identifikacija, izdvajanje i okonturivanje određenih lokacija na području opština, između ostalih i Rožaja i Bijelog Polja (padine brda Male Rudine Bioča, opština Bijelo Polje; padine brda Vrhovje-Dacići-Pogled i utvrđeno ležište Krš-kaluđerksi laz, opština Rožaje). Na osnovu podataka iz Osnovne geološke karte, 1:100 000, odnosno na osnovu do sada izvedenih osnovnih geoloških istraživanja, lokalitet tehničko-građevinskog kamena „Zoganje“ ima potencijalnost sa aspekta gelogije i shodno tome prepoznat je kao koncesioni prostor u PUP-u Opštine Ulcinj.

Svi do sada urađeni projekti i izvedena istraživanja i oni koji su u fazi realizacije, daju mogućnost da se, sa geološkog aspekta, može valorizovati mineralna sirovina tehničko-građevinski kamen na području opštinā Bijelo Polje, Rožaje i Ulcinj, odnosno na lokalitetima „Krš“ – Kauđerski laz i „Pogled“, opština Rožaje, na lokalitetu „Bioča“, opština Bijelo Polje i „Zoganje“, opština Ulcinj.

Davanjem koncesija u ovim opštinama, obezbjeđuje se odgovarajući javni interes, unaprjeđenje rudarske djelatnosti, obezbjeđenje održivog korišćenja neobnovljivog mineralnog resursa zasnovanog na njegovom dugoročnom korišćenju, veće zaposlenosti, kao i racionalnog, ekonomičnog, pravilnog i efikasnog korišćenja ovog prirodnog resursa, tehničko-tehnološkog unaprjeđenja i očuvanja životne sredine.

Posebno treba istaći da u opštinama Bijelo Polje i Ulcinj Vlada Crne Gore ima dva zaključena ugovora o koncesiji za eksploataciju tehničko-građevinskog kamena. Davanjem novih koncesija obezbjediće se tržišna konkurencija kao podsticaj razvoja privrednih aktivnosti u ovim opštinama.

Ministarstvo ekonomije je 2013. godine uvrstilo u Program geoloških istraživanja od interesa za Crnu Goru višegodišnji Projekat: Istraživanje i ekonomski značaj karbonatnih sirovina na području Bjelopavlića, koji realizuje JU Zavod za geološka istraživanja – Podgorica. Na osnovu dosadašnjih rezultata istraživanja, odnosno formaciono-mineragenetske analize karbonatnih terena Crne Gore, može se zaključiti da rudni rejon Bjelopavlića predstavlja najznačajnije područje kada je u pitanju arhitektonsko-građevinski (ukrasni) kamen, I to kada su u pitanju postojeća ležišta, tako i u pogledu pronalaska novih ležišta ove mineralne sirovine. Takođe, na osnovu rezultata dosadašnjih ispitivanja krednih krečnjaka ovog područja do kojih se došlo kroz Projekat: Potencijalnost krednih krečnjaka u Crnoj Gori kao sirovine za proizvodnju karbonatnih punila, (koji je, takođe, višegodišnji Projekat), može se zaključiti da ovi krečnjaci posjeduju izuzetna kvalitativna svojstva u pogledu hemijskog sastava (sadržaja CaCO3 komponente), odnosno stepena čistoće krečnjaka. Znači, jednom sveobuhvatnom analizom pojedinih formacija karbonatnih stijena i uslova njihovog obrazovanja, mogu se u okviru definisanog istražnog prostora izdvojiti uži potencijalni prostori za dokazivanje manjih i većih pojava i ležišta krečnjaka sa kvalitetom koji će zadovoljiti njihovu primjenu kao arhitektonsko-građevinski (ukrasni), tehničko-građevinski kamen ili kao sirovina za proizvodnju karbonatnih punila. Ovim Projektom obuhvaćeni su, između ostalih i lokaliteti “Kriva ploča” – Slatina i “Vinići”.

Proizvodnja i korišćenje arhitektonsko-građevinskog (ukrasnog) kamena u Opštini Danilovgrad, odnosno u Bjelopavlićima ima veoma dugu tradiciju. Tokom višedecenijske eksploatacije na najpoznatijim ležištima “Maljat” i “Visočica” dolazi vrijeme prepoznavanja novih ležišta za valorizaciju. Kroz naprijed navedene projekte, Ministarstvo ekonomije obezbjeđuje nastavak i razvoj proizvodnje ove mineralne sirovine u Bjelopavlićima. Kako bi se ova djelatnost sve više razvijala, jer ima potencijala, Ministarstvo ekonomije u 2018. godini uvrštavanjem u Plan davanja koncesija i lokalitete “”Kriva ploča” – Slatina i “Vinići”, nastavlja kontinuitet i dalji razvoj u sljedećim godinama u proizvodnji arhitektonsko-građevinskog (ukrasnog) kamena. Javni interes je da se kroz povećani broj koncesija ostvaruje razvoj Opštine Danilovgrad, koja je poznata po ovoj mineralnoj sirovini i koja ima tradiciju i čiji građani su se već decenijama saživjeli sa ovom djelatnošću i očekuju dalji razvoj, a time i zapošljavanje, posebno mladih ljudi.

Cilj Ministarstva ekonomije je da davanjem koncesija se stvara bogatstvo za lokalne zajednice i Crnu Goru u cjelini, kroz razvoj i održivu eksploataciju ekonomski isplativih ležišta mineralnih sirovina.

Društveni interes se ogleda u korišćenju mineralnih sirovina u partnerstvu svih učesnika u procesu geoloških istraživanja, eksploatacije i prerade.

**PREDLOG ZA DOPUNU PLANA ZA 2018. GODINU**

**1. Ležište tehničko-građevinskog kamena „Krš“ – Kaluđerski laz, opština Rožaje**

Ležište tehničko-građevinskog kamena “Krš” - Kaluđerski laz u geografskom smislu pripada sjevernom regionu, a isto se nalazi u ataru sela Kaluđerski laz (Husovići), oko 6 km jugoistočno od Rožaja.

Prema teritorijalno-administrativnoj podjeli pripada teritoriji SO Rožaje i nalazi se na listu ”Rožaje”, 1:100 000, sekcija “Rožaje”, 1:25 000.

Ležište zahvata prostor između nivoa 1.295 i 1.450 m.n.m.

Eksploataciono polje je ograničeno tačkama A, B, C, D, E, F i G i pravim linijama između ovih tačaka, a zahvata površinu od 11,16 ha. Kordinate konturnih tačaka su sljedeće:

|  |  |
| --- | --- |
| **Tačke** | **K o o r di n a t e** |
| **X** | **Y** |
| A | 4 739 420,00 | 7 434 004,40 |
| B | 4 739 420,00 | 7 434 370,00 |
| C | 4 739 200,00 | 7 434 550,00 |
| D | 4 739 014,32 | 7 434 280,77 |
| E | 4 739 181,76 | 7 434 197,81 |
| F | 4 739 284,15 | 7 434 133,33 |
| G | 4 739 351,92 | 7 434 073,32 |

U aktu Uprave za nekretnine – Područna jedinica Rožaje, br. 01-999-471/18, od 27.03.2018. godine, zaveden u arhivi Ministarstva ekonomije pod br. 970-148/2017-8, od 02.04.2018. godine, navedeno je „da je za KO Daciće na snazi popisni katastar, tako da se identifikacija parcele može izvršiti samo na osnovu broja bloka, zvanog mjesta i imena vlasnika.“ Zatim, navedeno je da „parcela br. 14/1 zvano mjesto Krš upisana je u PL. br. 62, KO Daciće.“

U Posjedovnom listu 62 – izvod, br. 113-956-128/2018, od 26.03.2018. godine, za blok 14/1, koji je dostavljen uz citirani akt Uprave za nekretnine – Područna jedinica Rožaje, Crna Gora je sopstvenik-posjednik.

## Sekretarijat za planiranje, uređenje prosora i zaštitu životne sredine Opštine Rožaje izdao je Urbanističko-tehničke uslove za ležište „Krš“ – Kaluđerski laz, akt br. 0402-5/1/18, od 16.01.2018. godine. Uvidom u dostavljeni akt, Ministarstvo ekonomije je uputilo dopis, akt br. 970-148/2017-8, od 16.03.2018. godine, podnosilacu inicijative za davanje koncesije DOO „Tofi“ – Rožaje, kojim je obavješten da izdati Urbanističko-tehnički uslovi nijesu u skladu sa Odlukom o određivanju privremene lokacije za eksploataciju tehničko-građevinskog kamena („Sl.list CG“ – opštinski propisi, br. 52/17, 05/18 i 06/18), te je iste neophodno uskladiti sa njom.

## Podnosilac inicijative DOO „Tofi“ – Rožaje dostavio je dopis, br. 7, od 22.03.2018. godine, zaveden u arhivi Ministarstva ekonomije pod br. 970-148/2017-7, od 26.03.2018. godine, sa Dopunskim urbanističko-tehničkim uslovima, br. 0402-105/1/18, od 22.03.2018. godine, koji su od strane Sekretarijata za planiranje, uređenje prosora i zaštitu životne sredine Opštine Rožaje usklađeni sa Odlukom o određivanju privremene lokacije za eksploataciju tehničko-građevinskog kamena.

U skladu sa članom 2 Odluke o određivanju privremene lokacije za eksploataciju tehničko-građevinskog kamena, lokacija se može koristiti kao lokalitet za privremenu eksploataciju tehničko-građevinskog kamena na period definisan ugovorom o koncesiji, odnosno na period od 30 godina.

Teren, u konturama ležišta, je veoma strm, uglavnom su to ostjenjaci od masivnih do debelobankovitih prekristalisalih krečnjaka sa slabo izraženom slojevitosti, ispucali, karstifikovani i raspadnuti.

Eksploatacioni prostor “Krš” - Kaluđerski laz izgrađen je od stijena srednjeg trijasa i, sasvim podređeno, od sedimenata kvartara. U najvećem dijelu prostora zastupljeni su karbonatni sedimenti ladinskog kata (T22), a osim njih, utvrđeno je i prisustvo srednjetrijaskih vulkanita, vulkanoklastita i vulkanogeno-sedimentnih karbonatno-silicijskih stijena.

Karbonatni sedimenti predstavljeni su krečnjacima, dolomitičnim krečnjacima i brečastim krečnjacima.

Na ležištu „Krš“ – Kaluđerski laz“ u prethodnom periodu vršena su detaljna geološka istraživanja. Zadnja istraživanja vršena su tokom 2014. godine za potrebe izrade „Elaborata o klasifikaciji, kategorizaciji i proračunu rezervi tehničko-građevinskog kamena ležišta „Krš“, Kaluđerski laz, kod Rožaja, stanje 31.12.2013. godine“, koji je ovjeren od naležnog Ministarstva ekonomije.

U „Elaboratu o klasifikaciji, kategorizaciji i proračunu rezervi tehničko-građevinskog kamena ležišta „Krš“, Kaluđerski laz, kod Rožaja, stanje 31.12.2013. godine“ utvrđene su ukupne geološke, vanbilansne, bilansne i eksploatacione rezerve tehničko-građevinskog kamena, kako slijedi:

|  |  |  |  |  |  |
| --- | --- | --- | --- | --- | --- |
| **Kategorija rezervi** | **Geološke rezerve (m3)** | **Vanbilans. rezerve (m3)** | **Bilansne rezerve (m3)** | **Eksploatac. gubici (%)** | **Eksploatac. rezerve (m3)** |
| **B** | **1.363.324** | **1.074** | **1.362.250** | **10** | **1.226.025** |
| **C1** | **2.603.591** | **84.710** | **2.518.881** | **10** | **2.266.993** |
| **B+C1** | **3.966.915** | **85.784** | **3.881.131** | **10** | **3.493.018** |

Na osnovu dobijenih rezultata laboratorijskih ispitivanja, a u saglasnosti sa tehničkim uslovima iz važećih jugoslovenskih standarda, tehničko-građevinski kamen iz ležišta „Krš“, Kaluđerski laz, kod Rožaja, zadovoljava propisane uslove kvaliteta i može se upotrijebiti za:

* proizvodnju agregata za izradu betona (po JUS-u B.B2.009),
* klasične i savremene podloge za puteve (po JUS-u U.E9.020),
* proizvodnju agregata za gornje noseće slojeve od bituminiziranog materijala po vrućem postupku (po JUS-u U.E9.021),
* proizvodnju tucanika kategorije II za zastor željezničkih pruga (po Uputstvu za prijem i isporuku tucanika za zastor pruga na JŽ), i
* proizvodnju lomljenog kamena za gruba zidanja u niskogradnji i hidrogradnji.

**2. Pojava tehničko-građevinskog kamena „Pogled“, opština Rožaje**

Lokalitet tehničko-građevinskog kamena “Pogled” nalazi se na području Opštine Rožaje, na udaljenosti od oko 5 km, vazdušne linije, od Rožaja, u pravcu sjeveroistoka. Sa Rožajem je povezan magistralnim putem Rožaje - Kosovska Mitrovica, dužine oko 7 km, koji dalje vodi prema graničnom prelazu Dračenovac.

Lokalitet tehničko-građevinskog kamena “Pogled” pripada topografskoj sekciji “Rožaje“, 1:100 000, odnosno sekciji “Rožaje“, 1:25 000.

Na topografskoj osnovi, razmjere 1:25 000, predmetni lokalitet je ograničen konturnim tačkama A, B, C i D i zahvata površinu od oko 6 ha, sa nadmorskom visinom od 1.130 do 1.240 m.n.m.

Istražno-eksploatacioni prostor “Pogled” zahvata površinu od 60.000 m2 (6 ha), u koordinatama konturnih tačaka, kako je dato u narednoj tabeli:

|  |  |
| --- | --- |
| **Konturna tačka** | **K o o r d i n a t e** |
| **X** | **Y** |
| A | 4 746 901,745 | 7 437 601,906 |
| B | 4 747 013,715 | 7 437 589,247 |
| C | 4 746 778,848 | 7 438 016,954 |
| D | 4 746 712,962 | 7 437 911,891 |

Zemljište na kojem se nalazi budući istražno-eksploatacioni prostor “Pogled” je u državnom vlasništvu-sopstvenik-posjednik Crna Gora. Nalazi se na dijelovima katastarskih parcela br. 3/14/1, KO Balotiće, Posjedovni list br.143 (podaci iz Geodetskog elaborata, koji je uradilo ovlašćeno DOO “Geo friends” – Podgorica, br. 8-028, od 11.03.2016. godine).

Sekretarijat za planiranje, uređenje prostora i zaštitu životne sredine Opštine Rožaje izdalo je Urbanističko-tehničke uslove, br. 0402-26/1/18, od 14.02.2018. godine, u skladu sa sa opštim urbanističkim parametrima definisanim Lokalnom studijom lokacije „Pogled“ koju je donijela Skupština opštine Rožaje, na sjednici održanoj dana 23.01.2018. godine („Sl.list CG“ – opštinski propisi, br. 6/18).

Shodno članu 4 Odluke o donošenju Lokalne studije lokacije „Pogled“, plan se donosi za period od 5 (pet) godina.

Reljef predmetnog lokaliteta i okolnog terena je brdski i brdsko-planinski, sa, relativno, strmim padinama duž kojih se, mjestimično, zapažaju i strmi, stijenski odsjeci sa većim ostjenjacima i siparima.

Značajni morfološki oblici koji se pojavljuju u ovom kraju su polja, uvale, dolovi, mnogobrojne plitke i duboke vrtače, jame, škrape i pećine.

Uže područje lokaliteta “Pogled“ i sam lokalitet izgrađuju karbonatne sedimentne stijene srednjeg trijasa - ladinika (T22). U geološkoj građi učestvuju karbonatni sedimenati, srednjeg trijasa (ladinski kat), predstavljeni tamnosivim do sivim stratifikovanim prekristalisalim krečnjacima, koji su ispresjecani kalcitskim žicama. Generalno ovi krečnjaci padaju prema jugoistoku pod uglom od 15 do 300.

Na predmetnom lokalitetu nijesu vršena detaljna geološka istraživanja tehničko-građevinskog kamena, tako da nema podataka o rezervama i kvalitetu istog.

Na bazi izvršene procjene na lokalitetu “Pogled”, uzimajući u obzir površinu prostora i morfološke karakteristike, potencijalne geološke rezerve tehničko-građevinskog kamena procijenjene su na 6.000.000 m3 č.s.m.

Nema podataka o kvalitativnim svojstvima mineralne sirovine. Da bi se dostigao optimalni stepen poznavanja ležišta u smislu rezervi i kvaliteta, ležišnih uslova i u vezi sa tim mogućnosti primjene i plasmana na tržištu, potrebno je izvršiti detaljna geološka istraživanja na način i u obimu koji će se definisati Projektom detaljnih geoloških istraživanja.

Izradom Elaborata o klasifikaciji, kategorizaciji i proračunu rezervi tehničko-građevinskog kamena na ležištu „Pogled“, nakon sprovedenih detaljnih geoloških istraživanja, dobiće se podaci o rezervama i kvalitetu predmetne mineralne sirovine.

**3. Pojava tehničko-građevinskog kamena “Bioča”, opština Bijelo Polje**

Lokalitet pojave tehničko-građevinskog kamena „Bioča“ u geografskom smislu pripada sjevernom regionu i nalazi se u klisuri isoimene rijeke Lješnice, na oko 1,5 km uzvodno od sela Bioča. Oko 20 km sjeverozapadno od Bijelog Polja. Prema administrativnoj podjeli pripada opštini Bijelo Polje.

Lokalitet „Bioča“ pripada geografskom listu „Ivangrad, 1:100 000, odnosno sekcijama „Mušnica“ i „Brzava“, 1:25 000.

Područje lokaliteta „Bioča“ predstavlja, u suštini, jugozapadne padine brda Male rudine. Jugozapadna granica lokaliteta je lokalni asfaltni put Bioča-Petnjica i korito rijeke Lješnice.

Inicijativu, zavedana u arhivi Ministarstva ekonomije pod br. 970-179/2017-1, od 21.04.2017. godine, za dobijanje koncesije za detaljna geološka istraživanja i eksploataciju mineralne sirovine tehničko-građevinskog kamena na lokalitetu “Bioča” podnijelo je privredno društvo “Matador&Co” – Bijelo Polje.

Uvidom u dostavljenu inicijativu sa pratećom dokumentacijom, u Ministarstvu ekonomije je konstatovano da nijesu dostavljeni svi potrebni dokazi. U tom smislu, Ministarstvo ekonomije je uputilo dopis svim podnosilacima inicijative, među kojima i DOO “Matador&Co – Bijelo Polje, br. 970-265/2017-1, od 19.06.2017. godine, u kojem su navedeni neophodni dokazi koje treba dostaviti, između ostalih i namjena prostora u PUP-u Opštine Bijelo Polje i imovinsko-pravni odnosi.

Na osnovu izvoda iz PUP-a Opštine Bijelo Polje, koji je podnosilacu inicijative izdao Sekretarijat za uređenje prostora Opštine Bijelo Polje, br. 06/1-10015/1, od 06.11.2017. godine, za dio katastarske parcele br. 2799/1 KO Lozna, konstatovano je da nije dostavljen izvod iz tekstualnog dijela o mineralnim sirovinama. Podnosilac inicijative ponovo dostavlja mejlom izvod iz PUP-a koji je izdao Sekretarijat za uređenje prostora Opštine Bijelo Polje, br. 032-351-2952-06/2-22/1, od 28.03.2018. godine, arhiviran u Ministarstvu ekonomije pod br. 970-265/2017-3, od 17.04.2018. godine. U prilogu je dostavljen grafički i tekstualni dio ovog plana. U tekstualnom dijelu, Poglavlje 4.11. Koncesiona područja, između ostalog navedeno je da „na području Opštine Bijelo Polje postoji više mogućih dobara i usluga koji mogu biti ustupljeni kroz davanje koncesije. Planom su definisana aktuelna koncesiona područja i prepoznata potencijalna područja, odnosno ostavljena mogućnost da se i druga područja u obuhvatu plana, a za koji se donese koncesioni akt, realizuju u skladu sa njim“. Na grafičkom dijelu, gdje je prostor Bioča, definisano je koncesiono područje.

Lokalitet „Bioča“ se nalazi na dijelu katastarske parcele br. 2799/1, KO Lozna, koja je u državnom vlasništvu-sopstvenik-posjednik Crna Gora.

O geološkim karakteristikama šireg područja i samog lokaliteta, može se govoriti na osnovu analogije – u blizini je ležište tehničko-građevinskog kamena „Lješnica-Bioča“ za koje ja data koncesija. Na ovom ležištu su izvršena detaljna geološka istraživanja i na osnovu njih utvrđene su rezerve i kvalitet mineralne sirovine.

Na širem području Lješnice-Bioča u geološkoj građi učestvuje sedimentno-metamorfni kompleks stijena paleozoika, različite sedimentne i vulkanogene stijene mezozoika i kvartarne tvorevine, dok su od paleozojskih zastupljene stijene donjeg i srednjeg perma.

Na užem području lokaliteta „Bioča“ zastupljene su karbonatne naslage srednjeg trijasa (anizika) predstavljene krečnjacima i veoma rijetko dolomitičnim krečnjacima i sedimentima kvartara.

Na predmetnom lokalitetu nijesu vršena detaljna geološka istraživanja tehničko-građevinskog kamena, tako da nema podataka o rezervama i kvalitetu istog.

Da bi se dostigao optimalni stepen poznavanja budućeg ležišta, u smislu rezervi i kvaliteta, ležišnih uslova i u vezi sa tim mogućnosti primjene i plasmana na tržištu, potrebno je izvršiti detaljna geološka istraživanja na način i u obimu koji će se definisati Projektom detaljnih geoloških istraživanja.

Izradom Elaborata o klasifikaciji, kategorizaciji i proračunu rezervi tehničko-građevinskog kamena, nakon sprovedenih detaljnih geoloških istraživanja, dobiće se podaci o rezervama i kvalitetu predmetne mineralne sirovine.

**4. Pojava tehničko-građevinskog kamena “Zoganje”, opština Ulcinj**

Lokalitet mineralne sirovine tehničko-građevinskog kamena “Zoganje” nalazi se u Opštini Ulcinj. Od grada Ulcinja, sjeverno, udaljeno je 10 km, na lijevoj obali povremenog toka Brdela, odnosno na zapadnoj padini Briske gore, neposredno ispod Crvene stijene.

Lokalitet “Zoganje” pripada geografskom listu Ulcinj, 1:100 000, sekcija Šasko jezero, 1:25 000.

Na lokalitetu tehničko-građevinskog kamena “Zoganje” nijesu vršena detaljna geološka istraživanja i shodno tome nema podataka o rezervama i kvalitetu mineralne sirovine.

Na osnovu podataka iz Osnovne geološke karte, 1:100 000, u geološkoj građi šireg područja lokaliteta “Zoganje” učestvuju karbonatne sedimentne stijene gornje krede (senon K23) bankoviti i slojeviti kristalasti, detritični, dolomitični krečnjaci i dolomiti.

Analogijom sa utvrđenim ležištem tehničko-građevinskog kamena “Ristova ponta”, koje se nalazi u neposrednoj blizini lokaliteta “Zoganje”, prema podacima iz Osnovne geološke karte, 1:100 000, može se konstatovati da je teren povoljan sa aspekta geoloških faktora i da se, zbog svojih prirodnih karakteristika, može smatrati kao teren povoljan za detaljna geološka istraživanja i eksploataciju.

Privredno društvo “Elas” d.o.o. – Bijelo Polje podnijelo je inicijativu, arhivirana u Ministarstvu ekonomije pod br. 970-1/2018-1, od 04.01.2018. godine, za dodjelu koncesije za detaljna geološka istraživanja i eksploataciju tehničko-građevinskog kamena na lokaciji “Zoganje”, opština Ulcinj, na katastarskoj parceli br. 39, KO Zoganje.

Između ostalih dokumenata - dokaza, na traženje Ministarstva ekonomije, dostavljen je akt Uvjerenje, br. 05-20/1-2018, od 16.02.2018. godine, Sekretarijata za prostorno planiranje i održivi razvoj opštine Ulcinj, da se katastarska parcela br. 39/1, odnosno dio katastarske parcele, prikazana koordinatnim tačkama u „Skici premjera, 1:25 000, urađenu od geodetske organizacije „Geo Friends“ d.o.o. – Podgorica, u površini od 20.000 m2, sa Lista nepokretnosti br. 101, KO Zoganje, 1/1 svojina Crne Gore, 1/1 raspolaganje Vlade Crne Gore, nalazi u zahvatu Prostorno-urbanističkog plana Opštine Ulcinj do 2020. Godine („Sl.list CG“, br. 16/2017, od 10.03.2017. godine).

Namjena površine za dio katastarske parcele u površini od 20.000 m2, po navedenom Planu, je: EX – Eksploatacione površine.

Uz inicijativu, između ostalih dostavljen je i List nepokretnosi-izvod br. 101, KO Zoganje, izdat od Uprave za nekretnine, Područna jedinica Ulcinj, br.108-956-8509/2017, od 28.12.2017. godine, u kojem je katastrska parcela br. 39/1 u svojini Crne Gore, raspolaganje Vlada Crna Gora. Na ovoj katastarskoj parceli ne postoje tereti i ograničenja.

**5. Pojava arhitektonsko-građevinskog (ukrasnog) kamena ”Kriva ploča” – Slatina, opština Danilovgrad**

Prostor pojave arhitektonsko-građevinskog (ukrasnog) kamena “Kriva ploča” - Slatina, nalazi se sjeverno

od Danilovgrada, sa kojim je povezan lokalnim asfaltnim putem dužine 6 km i širine od oko 4 m. Predmetni prostor teritorijalno pripada Opštini Danilovgrad.

Prema kartografskoj podjeli, pojava arhitektonsko-građevinskog (ukrasnog) kamena ''Kriva ploča'' pripada topografskom listu Danilovgrad 1:100 000, sekciji Spuž, 1:25 000.

Koordinate graničnih tačaka (A-K) prostora i površina dati su u tabeli:

|  |  |  |
| --- | --- | --- |
| **Konturne****tačke** | **Koordinate** | **Površina****ha** |
| **X** | **Y** |
| **A** | 4 715 865 | 6 593 100 | 12,77 |
| **B** | 4 715 880 | 6 593 630 |
| **C** | 4 716 070 | 6 593 530 |
| **D** | 4 715 980 | 6 593 435 |
| **E** | 4 716 115 | 6 593 360 |
| **F** | 4 716 135 | 6 593 400 |
| **G** | 4 716 120 | 6 593 515 |
| **H** | 4 716 340 | 6 593 465 |
| **I** | 4 716 225 | 6 593 425 |
| **J** | 4 716 155 | 6 593 300 |
| **K** | 4 716 135 | 6 593 100 |

Na terenu obuhvaćenom istražno-eksploatacionim prostorom vršena su osnovna geološka istraživanja, kroz izradu Osnovne geološke karte, OGK SFRJ, 1:100 000, list Titograd, i detaljna geološka istraživanja 1972, 1973, 1978 i 1987. godine.

Na području Krive ploče nema aktivnih ležišta arhitektonsko-građevinskog (ukrasnog) kamena. Na predmetnom ležištu eksploatacija je vršena krajem osamdesetih godina prošlog vijeka, o čemu nema pouzdanih podataka.

Na osnovu podataka dobijenih iz navedenih istraživanja, može se zaključiti da predmetno ležište izgrađuju masivni krečnjaci mastrihta (senon), bjeličaste do krem boje. Krečnjaci su slabo kristalasti, ređe dolomitizirani. Karakterističan je sistem paralelnih pukotina, rastojanja 2 m do 30 m, pravca pružanja SSI – JJZ, pretežno karstifikacijom proširenih kada su nepravilnog oblika.

Na osnovu podataka o izvršenim geološkim istraživanjima ležišta arhitektonsko-građevinskog kamena “Kriva ploča”, vršenim u toku 1972. i 1973. godine, potencijalne rezerve AGK u ležištu su procijenjene na 525.000 m3 č.s.m.

O kvalitetu kamena iz ležišta „Kriva ploča“ može se govoriti na osnovu Uvjerenja o ispitivanju kamena, od 25.03.1974. godine, koji je uradio Institut za ispitivanje materijala SR Srbije. Po njihovom mišljenju predmetna mineralna sirovina posjeduje dobru čvrstoću na pritisak u sva tri stanja. Otpornost prema habanju je umjerena, normalna za ovaj tip krečnjaka. Poroznost je mala, upijanje vode umjereno. Pri opitimalnoj postojanosti prema mrazu, nije došlo ni do kakvih vidljivih oštećenja. Po obradljivosti, u laboratorijskim uslovima, spadaju u kamene materijale koji se obrađuju lako, dobro i ekonomično. Glačaju se lako i dobro.

S obzirom na utvrđena svojstva i iskustva sa primjenom sličnih materijala koji se eksploatišu na više mjesta na području Crne Gore, obrađivači Izvještaja o ovom ležištu iz JU Zavod za geološka istraživanja – Podgorica dali su sljedeće mišljenje za primjenu krečnjaka iz ovoga ležišta:

* za spoljašnja vertikalna oblaganja kamen se može upotrijebiti, ali će tokom vremena dobiti jednu bjeličastu, praškastu prevlaku i izgubiti sjaj, što će biti od uticaja na opšti izgled. Ova pojava je normalna za sve slične stijene;
* za unutrašnja vertikalna oblaganja, kamen se može upotrijebiti bez ikakvih ograničenja;
* za unutrašnja horizontalna oblaganja može se upotrijebiti samo na površinama koje neće biti izložene izrazito velikom pješačkom prometu, jer kamen ne posjeduje visoku otpornost prema habanju. Posebno se ne preporučuje upotreba na veoma prometnim stepenišnim površinama;
* za spoljašnja horizontalna oblaganja kamen se ne preporučuje.

Istražno-eksploatacioni prostor pojave arhitektonsko-građevinskog (ukrasnog) kamena “Kriva ploča”, nalazi se na, relativno, povoljnom terenu sa aspekta geoloških faktora i zbog svojih prirodnih karakteristika može se smatrati kao teren pogodan za prikupljanje geoloških i inženjersko-geoloških podataka.

Područje pojave arhitektonsko-građevinskog (ukrasnog) kamena “Kriva ploča” administrativno pripada Opštini Danilovgrad.

Na osnovu Lista nepokretnosti 291-prepis izdat od Uprave za nekretnine, Područna jedinica Danilograd, br. 120-956-9448/2017, od 14.12.2017. godine, zemljište na kojem se nalazi na predmetnom istražno-eksploatacionom prostoru pripada katastarskim parcelama br. 1642,1643 i jednim dijelom 1644, KO Slatina I.

U Prostorno-urbanističkom planu opštine Danilovgrad (“Sl.list CG”-opštinski propisi, br. 12/14), u tekstualnom i grafičkom dijelu, prepoznato je ležište arhitektonsko-građevinskog (ukrasnog) kamena “Kriva ploča” kao koncesioni prostor.

**6. Pojava arhitektonsko-građevinskog (ukrasnog) kamena ”Vinići”, opština Danilovgrad**

Prostor pojave arhitektonsko-građevinskog (ukrasnog) kamena “Vinići”, kod Danilovgrada, nalazi se na karstnom prostoru sela Vinići, na jugoistočnim padinama uzvišenja Hum (k. 440 m), oko 8 km sjeverno od Danilovgrada, sa kojim je povezan lokalnim asfaltnim putem širine od oko 4 m. Predmetni prostor teritorijalno pripada Opštini Danilovgrad.

Prema kartografskoj podjeli, pojava arhitektonsko-građevinskog (ukrasnog) kamena “Vinići” pripada topografskom listu Danilovgrad 1:100 000, sekciji Danilovgrad, 1:25 000.

Granica ležišta definisana je stranama koje prolaze kroz konturne tačake. Koordinate konturnih tačaka date su u tabeli:

|  |  |  |
| --- | --- | --- |
| **Konturne tačke** | **K o o r d i n a t e** | **Površina****ha** |
| **X** | **Y** |
| **A** | 4 719 100 | 6 589 840 | 7,5 |
| **B** | 4 719 150 | 6 590 140 |
| **C** | 4 719 255 | 6 590 150 |
| **D** | 4 719 450 | 6 589 950 |
| **E** | 4 719 450 | 6 589 830 |

Na terenu obuhvaćenom ovim prostorom vršena su osnovna geološka istraživanja, kroz izradu Osnovne geološka karte, OGK SFRJ, 1:100 000, list Titograd, a detaljna geološka istraživanja arhitektonsko-građevinskog (ukrasnog) kamena nijesu izvođena.

U periodu od 1962. do 1966. godine, u okviru izrade OGK, lista Titograd (M. Živaljević i dr.), za ovaj prostor je urađena geološka karta, 1:25 000. Prema tim podacima teren lokaliteta “Vinići” izgrađuju žuto-bjeličasti bankoviti i masivni gornjokredni krečnjaci gdje su prisutna dva sistema pukotina, pružanja sjeveroistok-jugozapad i sjeverozapad-jugoistok.

O kvalitativnim karakteristikama može se govoriti jedino na osnovu analogije sa sličnim ležištima, koja su nastala u sličnim geološkim uslovima i koja imaju veći stepen istraženosti. Na osnovu analize postojećih podataka, može se pretpostaviti da će sirovina sa ovog lokaliteta ispuniti uslove za primjenu kao arhitektonsko-građevinski (ukrasni) kamen. Odgovor na ovo pitanje će se dobiti kroz ispitivanje kvaliteta, u skladu sa važećim standardima.

Istražno-eksploatacioni prostor pojave arhitektonsko-građevinskog (ukrasnog) kamena “Vinići”, nalazi se na, relativno, povoljnom terenu sa aspekta geoloških faktora i zbog svojih prirodnih karakteristika može se smatrati kao teren pogodan za prikupljanje geoloških i inženjersko-geoloških podataka.

Na osnovu raspoloživih podataka, procijenjene rezerve stijenske mase u ležištu su iznosile 750.000 m3 č.s.m.

Područje pojave arhitektonsko-građevinskog kamena “Vinići”, administrativno pripada Opštini Danilovgrad, a prema katastarskoj podjeli pripada KO Slap.

U Prostorno-urbanističkom planu opštine Danilovgrad (“Sl.list CG”-opštinski propisi, br. 12/14), u tekstualnom i grafičkom dijelu, prepoznato je ležište arhitektonsko-građevinskog (ukrasnog) kamena “Vinići” kao koncesioni prostor.